Venemaa ja EL suhted kriitilises faasis DELFI - Estonian World Review
Venemaa ja EL suhted kriitilises faasis DELFI
Kuumad uudised 12 Apr 2007 EWR
Euroopa parlamendi välisasjade komisjon võttis täna vastu arvamuse Venemaa ja Euroopa Liidu suhete olukorrast, mis Tunne Kelami sõnul väljendab seisukohta, et Venemaa ja Euroopa liidu suhted on jõudnud kriitilisse faasi.
Väliskomisjoni suhtumise võtmesõnaks on seisukoht, mille järgi EL — Vene suhted on “kriitilises faasis”, kommenteeris Tunne Kelam. Tema sõnul kajastab see rahvaesindajate tugevasti kasvanud muret Venemaa arengute pärast, aga ka märksa suuremat realismi seal toimuva suhtes, teatab Euroopa Rahvapartei ja Euroopa Demokraatide pressinõunik.
Arvamus on mõeldud poliitilise lisana EL — Vene majandus- ja kaubandussuhete raportile, mida koostab parlamendi rahvusvahelise kaubanduse komisjon.
Kelam viis Euroopa Rahvapartei ja Euroopa Demokraatide fraktsiooni nimel dokumenti sisse mure vastastikuse usalduse puudumisest, mida pole suudetud siiani ületada.
“Minu arvates peegeldab see sõnastus kõige selgemini praegust olukorda,” selgitas Kelam. “Nagu me ei saa kahjuks kõnelda veel ühistest väärtustest, ehkki need on senise partnerlus- ja koostööleppe vormiliseks aluseks, nii ei saa inimõiguste ja õigusriigi institutsioonide süvenev ahistamine Venemaal äratada usaldust.”